**Број: 8/2020-13-1**

**Дана: 25.06.2020. године Предлог !**

**ЗАПИСНИК СА СЕДНИЦЕ ПРЕДСЕДНИКА ОДБОРА ЗА ПРЕГОВОРЕ ПОСЛОДВЦА**

**ЗА ЗАКЉУЧИВАЊЕ АНЕКСА III КОЛЕКТИВНОГ УГОВОРА ЗА „СРБИЈА КАРГО“ А.Д.**

**И ПРЕДСЕДНИКА РЕПРЕЗЕНТАТИВНИХ СИНДИКАТА „СРБИЈА КАРГО“А.Д.**

Дана 25.06.2020. године са почетком у 10,15 часова у канцаларији број 310, на I спрату пословне зграде у ул. Немањина број 6, у Београду одржан је састанак инициран од стране Председника Одбора за преговоре послодавца за закључивање Анекса III Колективног уговора за „Србија Карго“а.д. са председницима репрезентативних синдиката који делују у „Србија Карго“а.д.

Наведеној седници присуствовали су представници Одбора послодавца „Србија Карго“ а.д. мр Владимир Булатовић и мр Неда Јелић и председници/преставници Одбора за преговоре репрезентативних синдиката „Србија Карго“ а.д. и то Радисав Ђорђевић, Зоран Вучковић, Небојша Никић, Владан Аксентијевић и Владан Ћирковић.

Седницу је отворио мр Владимир Булатовић који је и поред одлагања почетка седнице у времену од 15 минута ради приступања председника или евентуалног преставника Синдиката „Србија Карго“ а који синдикат је уредно обавештен о времену и месту одржавања седнице, констатовао да ипак нико из тог синдиката није приступио, тако да је од стране присутних констатовано да један од репрезентативних синдиката и то «Србија Карго» није послао свог представника на данашњи састанак. Затим је подстетио присутне на молбу пословодства са одржане Пете седнице преговора за закључивање Анекса III Колективног уговора за „Србија Карго“а.д. Иста је одржана дана 23.06.2020.године и због датог предлога део присутних представника синдиката се задржао после односне седнице да би о тој молби заједно продискутовали. Нагласио је да је прошао још један цео дан те мисли да је било довољно времена да наши и ваши људи на терену треба да добију Решења о наставку преговора. Рекао је, да су из тог разлога, данас припремљена Решења са текстом који је раније предложен представницима синдиката и за које решење је замољено да се размотри, тј. да тај начин рада и надокнаде трошкова прихвате представници синдиката. Додао је да разуме да представници синдиката имају права на ту надокнаду али у односу на целу ситуацију и на сва догађања која су нас снашла у претходном периоду и у односу на то какве све финансијске обавезе „Србија Карго“ има је само тог разлога и предложен наведени начин надокнаде у наредном периоду. Затим је поделио поменута Решења присутнима на овој седници и рекао да онај ко се слаже са текстом решења на истом потпише са наводом да решење прихвата, а ко то не жели да не потпише и исто не прихвати.

Владимир Булатовић је питао Радисава Ђорђевића да ли прихвата предлог послодавца који се односи на измену Решења, на шта је Радисав Ђорђевић рекао да прихвата и затим му је Неда Јелић уручила један примерак Решења на коме се Радисав Ђорђевић потписао и написао да је сагласан са истим.

Неда Јелић је напоменула присутнима да сваки од пет репрезентативних синдикат има свој примерак Решења само за своје чланове и заменике, а што је прихваћено од стране присутних.

Затим је Владимир Булатовић дао примерак Решења Зорану Вучковићу.

Надаље је Владимир Булатовић констатовао да Зоран Дашић, нити било ко од представника његовог синдиката, није дошао на састанак и да ће му примерак решења бити достављен по повратку са спортских игара на којима се тренутно налази.

Потом су подељени примерци Решења присутним представницима/председницима синдиката и то Небојши Никић, Владану Аксентијевић и Владану Ћирковић.

Владимир Булатовић је упитао Зорана Вучковића да ли је сагласан са предлогом послодавца. Зоран Вучковић је рекао да пошто су они отказали чланове Колективног уговора који нису у складу са Законом о раду, то је ово Решење неприхватљиво за Савез који не желе да крше Закон о раду и рекао је да су образложили на седници зашто је такав став Савеза и да ће такав став тог синдиката бити у свим Друштвима. На то је Владимир Булатовић рекао да се овде не ради о кршењу било ког закона већ о заједничком договору и сагласности.

Зоран Вучковић је рекао да је дан пре донета одлука на седници Савеза да се не прихвати такво Решење ни у једном Друштву јер се истим крши Закон о раду и Колективни уговор, додавши да у „Србија Возу“ нису потписали и да је он сам овлашћен за «Србија Карго». На то је Небојша Никић додао да има записник са седнице „Србија Воза“ и да су они потписали. Зоран Вучковић је потом рекао да не види да ће се на тај начин знатно смањити трошкови и да онда треба укинути све привилегије запосленима.

Владимир Булатовић је упитао шта то није у складу са законом и поновио да је на почетку рекао да преставници синдиката имају права на те надокнаде, а да је молба послодавца да прихвате такво Решење или ако неће, да га не прихвате без кршења било ког закона већ се ради само о прихватању на основу добре воље, а све због новонастале ситуације. Владимир Булатовић је замолио Зорана Вучковића само да напише на једном примерку да није сагласан са новим Решењем. Зоран Вучковић је тражио да добије један примерак Решења на шта му је Владимир Булатовић рекао да ће добити односно да му је већ уручио. Зоран Вучковић је рекао да ће доставити писан одговор од Савеза, преко писарнице, у којем ће образложити зашто нису сагласни на такав предлог Решења. Потом је Владимир Булатовић замолио да сада на састанку напише на једном примерку да је примио решење и да није сагласан.

Небојша Никић је питао Зорана Вучковића да ли они лично прихватају предлог те да се ту ради о личној сагласности у смислу да ли хоће да прихвати да нема дневнице и преноћиште или не. Зоран Вучковић је рекао да он нема, а Небојша Никић је рекао да се то односи на друге који имају.

Радисав Ђорђевић је рекао Зорану Вучковићу да напишу образложење али да не могу да напишу да се крши закон јер се не тражи ништа мимо закона већ се само односи на одрицање на добровољној бази, а у корист предузећа. Додао је и када се тиче Одбора за преговоре и њега као председника не може се о тим стварима расправљати јер није ни обавеза Одбора, а и за то да не би дошли у ситуацију да се појединци добровољно одричу нечега а да их већина прегласа и да, примера ради, поштују закон и да поштују већину.

Владимир Булатовић је рекао да ко није сагласан са текстом решења да ће добити друго решење.

Небојша Никић је замолио пословодство да ли може да у току данашњег дана добије Записник са ове седнице, на шта је Владимир Булатовић одговорио да ће сви добити Записник у току данашњег дана.

Владимир Булатовић је на крају још једном упитао да ли је Зоран Вучковић сагласан са Решењем на шта је Зоран Вучковић одговорио да нису сагласни јер сматрају да седнице Одбора за преговоре требају да се одржавају сваки дан. Владимир Булатовић је рекао да ће се одржавати сваки дан, на шта је Небојша Никић рекао да то не можемо јер је Министар рада упутио допис да нема преговора док се Министарство финансија не изјасни. На то је Зоран Вучковић рекао да неко из Министарства финансија сваки дан треба да седи ту са њима и преговара.

Владмир Булатовић је констатовао да ће Зоран Вучковић и његови чланови синдиката добити Решења по старом , а које се односи и на ноћење и замолио Неду Јелић да им се исто што пре припреми. Потом је упитао Зорана Вучковића да ли жели одмах да му се решење достави, на шта је Зоран Вучковић пристао.

Владимир Булатовић се захвалио свим присутнима.

Седница је завршена у 11,00ч.

**Председник Одбора за преговоре Председникник Одбора за преговоре**

**послодавца репрезентативних синдиката**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

мр Владимир Булатовић Радисав Ђорђевић

Записник водио

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Марко Јоковић